b'\n_START_ARTICLE_\nAbzu\n_START_PARAGRAPH_\nAbzu ali apsu (klinopisno \xf0\x92\x8d\xaa \xf0\x92\x80\x8a, ZU.AB, sumersko abzu, akadsko aps\xc3\xbb)    ), lahko tudi engur (klinopisno \xf0\x92\x87\x89, LAGAB\xc3\x97HAL, sumersko engur, akadsko engurr, sestavljeno iz  ab=voda in zu=globok), je bil izraz, ki je pomenil vodo iz podzemnih vodonosnikov, ki je imela posebno mesto v sumerski in akadski mitologiji. Za jezera, izvire, reke, vodnjake in druge vire  sve\xc5\xbee vode so Mezopotamci verjeli, da prina\xc5\xa1ajo vodo iz abzuja. V sumerski in akadski mitologiji je  abzu  povezan tudi  s prvobitnim morjem med zemljo (Ma) in podzemnim svetom (Kur).\n_START_SECTION_\nAbzu v sumerski kulturi\n_START_PARAGRAPH_\nEnkijev tempelj v Eriduju se je imenoval E2-abzu - hi\xc5\xa1a kozmi\xc4\x8dnih voda. Stal je na robu mo\xc4\x8dvirja \xe2\x80\x93 abzuja. Abzu (aps\xc3\xbb) so se imenovale  tudi cisterne s sveto vodo na dvori\xc5\xa1\xc4\x8dih babilonskih in asirskih templjev. V verskem smislu so bile te cisterne podobne judovskim mikvot, islamskim \xc4\x8desmam pred mo\xc5\xa1ejami in krstilnicam v kr\xc5\xa1\xc4\x8danskih cerkvah.\n_START_SECTION_\nAbzu v sumerski kozmologiji\n_START_PARAGRAPH_\nZa sumerskega boga  Enkija (akadsko Ea) so verjeli, da je pred ustvarjenjem \xc4\x8dlove\xc5\xa1kih bitij \xc5\xbeivel v abzuju. V abzuju so \xc5\xbeiveli tudi njegova \xc5\xbeena Damgalnuna, mati Nammu, svetovalec Isimud in razli\xc4\x8dna njim podrejena bitja, na primer vratar Lahmu.'